6. โครงการในอนาคต

บริษัท ไทยชูการ์ เทอร์มิเนิ้ล จำกัด (มหาชน) ลงทุนในหุ้นเพิ่มทุนของบริษัท ที เอส
ขนส่งและโลจิสติกส์ จำกัด (บริษัทย่อย) เพื่อดำเนินธุรกิจโรงงานทอกระสอบพลาสติก เดิมบริษัท
ไทยชูการ์ เทอร์มิเนิ้ล จำกัด (มหาชน) ถือหุ้นในบริษัท ที เอส ขนส่งและโลจิสติกส์ จำกัด
อยู่เพียงร้อยละ 2 ของทุนจดทะเบียน 5 ล้านบาท ต่อมาในปลายปี 2550
บริษัทดังกล่าวได้ศึกษาความเป็นไปได้ในการลงทุนในธุรกิจ โรงงานทอกระสอบพลาสติกบรรจุภัณฑ์
เนื่องจากเล็งเห็นว่าธุรกิจดังกล่าวยังมีโอกาสเติบโตต่อไปในอนาคตรวมทั้งสินค้าที่จะผลิตออกมายังเป็นที่ต้องการอยู่ในภาคอุตสาหกรรมการเกษตร
เช่น โรงงานน้ำตาล โรงงานแป้งสาลี โรงสีข้าว โรงงานอาหารสัตว์ ปุ๋ย
และบรรจุพืชผลทางการเกษตร ซึ่งเป็นสินค้าหลักของประเทศ จากนั้นในต้นปี 2551 บริษัท ที เอส
ขนส่งและโลจิสติกส์ จำกัด ได้จดทะเบียนเพิ่มทุนอีก 45 ล้านบาท เป็นทุนจดทะเบียนจำนวน 50
ล้านบาทในปัจจุบัน โดยมีบริษัท ไทยชูการ์ เทอร์มิเนิ้ล จำกัด (มหาชน) ลงทุนในหุ้นเพิ่มทุนจำนวน
38.72 ล้านบาท ทำให้บริษัท ไทยชูการ์ เทอร์มิเนิ้ล จำกัด (มหาชน) ถือหุ้นจำนวนร้อยละ 77.44
ของทุนจดทะเบียน เพื่อดำเนินธุรกิจโรงงานทอกระสอบพลาสติก- บรรจุภัณฑ์
โดยเช่าที่ดินพร้อมปรับปรุงอาคารบนที่ดินเพื่อใช้เป็นโรงงานและทำการติดตั้งเครื่องจักรทอกระสอบพลาสติกและเริ่มดำเนินการผลิต
ได้ในเดือนตุลาคม 2551

ลักษณะการประกอบธุรกิจโรงงานกระสอบพลาสติกบรรจุภัณฑ์

กระสอบพลาสติกบรรจุภัณฑ์ใช้วัตถุดิบจากเม็ดพลาสติกอันเป็นผลพลอยได้จากโรงกลั่นน้ำมันปิโตรเลียม
ซึ่งใช้ในอุตสาหกรรม เชิงการค้าอยู่ประมาณ 20 กว่าชนิด
ซึ่งประเทศไทยมีกำลังการผลิตรวมปีละประมาณ 1.25 ล้านตันต่อปี โดยผลิตเป็นสินค้าประเภทต่างๆ
ประมาณ 1.17 ล้านตัน เพื่อส่งออกและใช้ภายในประเทศ
ส่วนที่เหลือใช้เป็นวัตถุดิบในด้านบรรจุภัณฑ์ประมาณ 8 แสนตัน

ปัจจุบันสินค้าบรรจุภัณฑ์ที่ผลิตจากพลาสติกคิดเป็นร้อยละ 25
ของสินค้าบรรจุภัณฑ์ทั้งหมดรองจากกระดาษซึ่งมีสัดส่วนร้อยละ 43
ส่วนที่เหลือเป็นบรรจุภัณฑ์ที่ทำมาจากโลหะ ไม้ แก้วและอื่นๆ
สำหรับเม็ดพลาสติกที่นำมาใช้ในการผลิตกระสอบบรรจุภัณฑ์ได้แก่ โพลีโพรพีลีน (Polypropylene)
ซึ่งมีคุณสมบัติเรื่องความทนทาน เหนียวไม่ยืดและรับน้ำหนักได้ดี สะดวกในการเก็บรักษา
ขนย้ายและมีต้นทุนต่ำ ปัจจุบันประเทศไทยมีโรงงานทอกระสอบ 33 โรง
ใช้วัตถุดิบเม็ดพลาสติกในการผลิตปีละประมาณ 130,000 ตัน

ในด้านราคา เนื่องจากกระสอบบรรจุภัณฑ์อาศัยวัตถุดิบจากผลพลอยได้ของโรงงานปิโตรเลียม
ดังนั้นราคาวัตถุดิบย่อมขึ้นอยู่กับราคาน้ำมันเป็นหลัก
ดังนั้นการติดตามความเคลื่อนไหวของราคาน้ำมันอย่างใกล้ชิดย่อมเป็นสิ่งสำคัญของผู้ประกอบการอุตสาหกรรมพลาสติก

เทคโนโลยีการผลิต
เริ่มโดยการนำเม็ดพลาสติกใส่เครื่องผสมกับสารแคลเซี่ยมคาร์บอเนตอัคผ่านสกรูรูปตัวหนอน
ที่มีอุณหภูมิและแรงดันสูง เมื่อเม็ดพลาสติกถูกหลอมจะอัดออกมาเป็นแผ่นฟิล์ม
แผ่นฟิล์มจะถูกส่งเข้าเครื่องม้วนตัดเป็นเส้นและกรอเข้ากระสวย
จากนั้นจะถูกส่งเข้าไปทอเป็นผืนและส่งต่อไปเข้าเครื่องม้วนผืนพลาสติก
โดยผืนพลาสติกจะถูกลำเลียงเข้าเครื่องตัดและเย็บออกมาเป็นกระสอบพลาสติกสำเร็จรูปและผ่านเครื่องพิมพ์ตามแบบที่เตรียมไว้

เงินลงทุนสำหรับการดำเนินโครงการ ได้แก่ ค่าเครื่องจักรใช้ในการผลิต
ค่าปรับปรุงอาคารโรงงาน ค่าอุปกรณ์ไฟฟ้าและอื่นๆ รวมประมาณ 75 ล้านบาท
โดยมีเครื่องจักรที่ใช้ในกระบวนการผลิตกระสอบพลาสติก ได้แก่

-   ถังผสมเม็ดพลาสติกและเคมีภัณฑ์

-   เครื่องอัดแผ่นฟิล์ม

-   ชุดเครื่องทอผืนพลาสติก

-   ชุดเครื่องตัดเย็บถุงพลาสติก

-   ชุดเครื่องพิมพ์

-   ชุดตรวจสอบคุณภาพได้แก่ เครื่องชั่งน้ำหนัก ความเหนียว ตรวจสอบการกรอและม้วน
    เครื่องตรวจสอบความหนาของแผ่นพลาสติก มิเตอร์วัดความเร็วเครื่องและอื่นๆ

ประสิทธิภาพและกำลังผลิตของเครื่องจักรสามารถผลิตถุงพลาสติกได้ปีละประมาณ 15 ล้านใบ
โดยบริษัทฯ เริ่มต้นการผลิต ในเดือนตุลาคม 2551 ที่ร้อยละ 40 ของกำลังการผลิตในปีแรก
โดยมีเป้าหมายลูกค้าเป็นโรงงานแป้งสาลี บริษัท ที เอส ฟลาวมิลล์ จำกัด
และโรงงานน้ำตาลเพื่อบรรจุน้ำตาลทรายสำหรับฤดูการผลิตน้ำตาลปี 2551/2552
และจะเพิ่มกำลังการผลิตขึ้นอีกร้อยละ 15 ในปีต่อๆ ไปจนเต็มอัตรากำลังการผลิต
สำหรับอัตราผลตอบแทนที่คาดว่าจะได้รับในอนาคตคาดว่าธุรกิจโรงงานทอกระสอบพลาสติกจะเริ่มทำกำไรร้อยละ
4.20 ในปีที่สองและจะมีอัตรากำไรเพิ่มขึ้นเป็นร้อยละ 11.90 โดยคาดว่าจะใช้ระยะเวลาคุ้มทุน 4
ปี